Middernag en steeds wakker | ToekomsVenster
Middernag en steeds wakker
by Jannie Pelser | Jun 25, 2018 | Blog | 0 comments
"Bly dus waaksaam, omdat julle nie weet wanneer die huiseienaar kom nie, in die aand of middernag of met hanekraai of die môre vroeg nie…"
"En middernag was daar 'n geroep: Daar kom die bruidegom; gaan uit hom tegemoet!"
Dit is erg om teen die slaap te veg. Miskien moes jy al ver paaie reis en het jy gesukkel om wakker te bly, veral rondom middernag. Of dalk het jy al aan 'n gebed sessie deelgeneem wat deurnag sou plaasvind. Teen middernag was die skrif aan die muur. As kinders het ons dikwels gekuier met die voorneme om nie te gaan slaap nie. Middernag het telkens gewen.
Daar is egter tye en omstandighede waar slaap nie die aangewese ding is nie. Wanneer die belofte uitbly en jy begin moed verloor. Dit word spreekwoordelik middernag en nog niks het gebeur nie. Jy begin twyfel soos ons almal doen en reken die kool is die sous nie werd nie. Jou kragte word min, jou deursettingsvermoë tot die uiterste beproef en jy wil liewer slaap en vergeet en opgee en wegstap.